b'\n_START_ARTICLE_\nGenerthed\n_START_PARAGRAPH_\nGenerthed (ogs\xc3\xa5 kaldet forsagthed) er f\xc3\xb8lelsen af \xc3\xa6ngstelse, ubehag eller forlegenhed, is\xc3\xa6r n\xc3\xa5r en person er i n\xc3\xa6rhed med andre mennesker. Det opst\xc3\xa5r prim\xc3\xa6rt i nye situationer eller i selskab med uvante mennesker. Generthed kan v\xc3\xa6re et karaktertr\xc3\xa6k ved personer, der har lavt selvv\xc3\xa6rd. St\xc3\xa6rkere former for generthed defineres typisk som social angst eller social fobi._NEWLINE_Det prim\xc3\xa6re karaktertr\xc3\xa6k ved generthed er en stor personligt drevet frygt for, hvad andre mennesker synes om ens personlige opf\xc3\xb8rsel. Det betyder, at en person bliver bange for at g\xc3\xb8re eller sige, hvad vedkommende ellers gerne vil, det sker af frygt for negative reaktioner, latterligg\xc3\xb8relse, ydmygelse, kritik eller afvisning. En genert person vil derfor nogle gange i stedet helt undg\xc3\xa5 sociale situationer._NEWLINE_Et vigtigt aspekt i generthed er udviklingen af sociale f\xc3\xa6rdigheder. Skoler og for\xc3\xa6ldre kan indirekte g\xc3\xa5 ud fra, at b\xc3\xb8rn er fuldt ud i stand til at indg\xc3\xa5 i effektive sociale interaktioner. Indl\xc3\xa6ring af sociale f\xc3\xa6rdigheder gives ikke nogen prioritet (i mods\xc3\xa6tning til l\xc3\xa6sning og skrivning) og som et resultat deraf har generte elever ikke mulighed for at udvikle deres evner til at deltage i klassen og interagere med kammeraterne. L\xc3\xa6rere kan v\xc3\xa6re med til at udvikle de sociale f\xc3\xa6rdigheder og stille sp\xc3\xb8rgsm\xc3\xa5l p\xc3\xa5 en mere indirekte og mindre intimiderende m\xc3\xa5de, s\xc3\xa5ledes at generte elever n\xc3\xa6nsomt motiveres til at snakke i klassen og etablerer venskaber med andre b\xc3\xb8rn._NEWLINE_Generthed kan komme fra genetiske tr\xc3\xa6k, milj\xc3\xb8 og vedkommendes personlige erfaringer.'